Dodekalitten

Dodekalitten (græsk:"tolvsten") er et kunstværk ved Kragenæs på Lolland omkring 300 m fra kysten med udsigt over Smålandshavet. Værket består af en kreds af 12 store udhuggede stenstøtter, hvoraf de fleste er 7-9 meter høje. De øverste 2 meter er udhugget som hoveder. Fra kredsens siddesten lyder der elektroakustisk musik i døgnets lyse timer. Arbejdet med stenstatuerne blev påbegyndt i 2010 og den sidste statue færdiggjort i 2026, hvor det samlede kunstværk blev indviet. Statuerne er udformet af billedhuggeren Thomas Kadziola og den tilhørende musik af komponisten Wayne Siegel. Den oprindelige idé til kunstværket kom fra Kadziola sammen med komponist Gunner Møller Pedersen. Dodekalitten besøges årligt af omkring 100.000 personer. Det monumentale værk sammenlignes ofte med Stonehenge og med de store stenstatuer på Påskeøen. Stedet bruges også til arrangementer som koncerter og filmforevisninger. Etymologi Dodekalitten betyder "tolvsten". Det kommer fra græsk dodeka "tolv" og lithos "sten". Historie Idé I 2006 deltog Thomas Kadziola i udstillingen LandArt Lolland Falster med værket Anemarken, der bestod af tre steler med udhuggede hoveder i en korncirkel. Værket fik komponisten Gunner Møller Pedersen til at kontakte Kadziola og foreslog ham at lave et tilsvarende, men langt større kunstværk. De to kunstnere udviklede derpå sammen ideen om værket, der skulle bestå af tolv sten og en tilhørende lydside. Møller Pedersen skrev i tilknytning hertil sagnet om lolerne - et fiktivt folkefærd, der ifølge fortællingen indvandrede til Lolland sydfra efter en stor naturkatastrofe for 7.500 år siden. Oprindelig var det meningen, at statuerne skulle spille sammen med denne fiktive legende. Tilblivelse Placeringen af kunstværket var i sig selv en langvarig proces, idet landskabet omkring Dodekalitten havde været fredet siden 1977, og derfor krævede det en særlig behandling at få tilladelse til at sætte de store statuer op. Forslaget til lokalplan udløste flere skarpe høringssvar, men fredningssagen blev efter nogle år endelig afgjort med en tilladelse til at opføre værket. Det første mejselhug var allerede taget inden da, i november 2010, og kort efter afgørelsen i fredningssagen i 2012 stod den første skulptur færdig. Derefter fortsatte udformningen af værket i de næste mange år indtil 2026, hvor den sidste sten blev afsløret. I 2016 blev Kadziola og Pedersen uenige om udviklingen i det kunstneriske arbejde, og konflikten betød, at Pedersen forlod projektet. I 2017 trådte i stedet komponist Wayne Siegel ind for at programmere og udvikle værkets lydside, mens Kadziola fortsatte arbejdet med udhugningen af statuerne. Pedersen skrev i 2017 bogen Dodekalitten: Drømmen om Lolerne, hvor han forklarede sin version af projektet. Færdiggørelse Dodekalitten var planlagt til at stå færdig i 2025, men først i juni 2026 var projektet færdigt, da den sidste sten blev indviet 16. juni. De tolv sten De 12 sten i rækkefølge efter datoen for deres færdiggørelse: Sten 1: Baldur blev præsenteret for offentligheden i august 2012 ved åbningen af arrangementet Lys over Lolland i Reventlowparken. I juni 2013 blev statuen flyttet fra Reventlowparken til København, hvor den i en periode var opstillet ved Søpavillonen som reklame for projektet på Lolland. Den blev rejst på sit blivende sted den 21. juni 2014 ved en solhvervsfest på Dodekalitten sammen med de tre følgende sten, hvoraf de to stadig var ufuldendte stenblokke på tidspunktet. Stenen er sort diabas fra et stenbrud i Älmhult i Sverige. Sten 2: Lodir blev rejst på Dodekalitten samtidig med Baldur og kommer fra den samme oprindelige diabas-stenblok, der blev spaltet i to dele ved købet i Sverige. Sten 3: Ydis blev indviet af dronning Margrethe 2. 1. juni 2016. Stenen er rød granit fra Bohuslän, Sverige Sten 4: L'nir blev afsløret samtidig med den unavngivne sten nr. 5 30. september 2018 af Lolland Kommunes borgmester Holger Schou Rasmussen og regionsformand Heino Knudsen. Stenen er rød granit fra Bohuslän, Sverige. Sten 5: har ikke noget navn. Den blev indviet samtidig med sten nr. 4 30. september 2018 af Lolland Kommunes borgmester Holger Schou Rasmussen og regionsformand Heino Knudsen. Oprindelig blev stenen sat ufærdigt op, fordi fonden bag værket pressede på for at kunne vise sponsorer, at arbejdet skred fremad. Det var meningen, at den skulle færdiggøres på stedet. Ifølge Kadziola blev besøgende imidlertid glade for den ufærdige sten, måske fordi den gav rum til, at de selv kunne færdiggøre den i tankerne, og derfor blev den stående ufærdig som en undtagelse blandt de tolv statuer. Og så længe den ikke var færdig, ville Kadziola heller ikke give den et navn. Sten 6: L'dis blev indviet af kulturminister Joy Mogensen 21. juni 2020. På grund af COVID 19-pandemien foregik indvielsen foran en lille sluttet kreds, mens der samtidig blev arrangeret en større udvidelse digitalt på Facebook. Stenen er lys grå larvikit fra Larvik, Norge. Sten 7: Røst blev indviet 20. juni 2021. Den er lavet af stenarten larvikit fra Larvik i Norge. Den skiller sig ud ved at have lukkede øjne og illustrerer ifølge Kadziola en person, der lytter - måske til sin egen indre stemme. Sten 8: Vindel blev indviet 21. juni 2022 af tv-manden Adrian Hughes. Kadziola påbegyndte statuen omkring tidspunktet for Ruslands invasion af Ukraine 2022. Han fortalte senere, at det var derfor, statuen så vred eller utilfreds ud. Sten 9: Kvidis blev indviet 21. juni 2023. Navnet er en sammentrækning af ordene kvide (ængstelse) og dis i betydningen "overnaturligt væsen fra den nordiske mytologi". Stenen er lavet af anorthosit fra Stavanger-området. Sten 10: Haenir (udtalt Hænir) blev indviet 21. juni 2024 af erhvervsmanden Peter Engberg Jensen. Navnet er identisk med Høner, en af aserne fra nordisk mytologi. Haenir er den eneste sten, som har et “rigtigt” øre, hugget ud af stenen. De øvrige er limet på og tilpasset. Sten 11: Vearendis blev indviet i juni 2025. Sten 12: Ymrir blev indviet af dronning Mary 16. juni 2026. Den er hugget af grønlandsk granit fra Ilulissat. Statuen er markant lavere end de øvrige 11, idet hovedet hviler direkte på jorden uden at blive båret af en stensøjle. Arrangementer ved Dodekalitten I 2019 afholdt det danske rockband The Minds of 99 en koncert ved Dodekalitten, som efterfølgende blev udgivet på livealbummet Solkongen - Live fra Dodekalitten i 2022. I august 2025 blev Fejø Filmfestival afholdt ved Dodekalitten, hvor der bl.a. var forpremiere på Ternet Ninja 3. Besøgstal Ifølge hjemmesiden dodekalitten.dk har det årlige besøgstal ligget mellem 70.000 og 100.000 personer. Lolland-Falsters Folketidende skrev i juni 2026, at Dodekalitten hvert år blev besøgt af over 100.000 gæster. Referencer Eksterne henvisninger Dodekalitten.dk: Hjemmeside om kunstværket Drømmen om Lolerne: Gunnar Møller Pedersens bog om projektet Dodekalitten - de første fem år 2009-2014 Youtube-video.